เช็คป่วนกสิกรไทย
เกาะติดข่าว ข่าวร้อน ข่าวเด่น ข่าววันนี้ ข่าวการเมือง ประเด็นการเมือง ข่าวเศรษฐกิจ ข่าวกีฬา ท่องเที่ยว บันเทิง ดูดวง สลากกินแบ่งรัฐบาล คลิปวีดีโอ ทันเหตุการณ์ทุกแง่มุม โดยทีมงานโพสต์ทูเดย์
18 ส.ค. 2554

ปรับระบบเคลียริงเช็คค้างอื้อแบงก์ยอมรับผิดชอบให้ลูกค้า
โพสต์ทูเดย์ — กสิกรไทยยืดอกรับระบบเคลียริงเช็คธนาคารล่ม เหตุปรับระบบใหม่ ลูกค้ารายใดได้รับผลกระทบให้ติดต่อที่ธนาคาร
นายกฤษฎา ล่ำซำ รองกรรมการผู้จัดการ ธนาคารกสิกรไทย เปิดเผยว่า ธนาคารได้ปรับระบบเคลียริงเช็คใหม่ เพื่อให้เป็นไปตามมาตรฐานธนาคารแห่งประเทศไทย (ธปท.) ที่ต้องการพัฒนาระบบการชำระเงินให้ดียิ่งขึ้น ในระหว่างการปรับระบบทำให้เกิดปัญหาการเคลียริงเช็คค้างจำนวนหนึ่ง ซึ่งลูกค้าของธนาคารรายใดที่ได้รับผลกระทบก็ให้ติดต่อมาที่ธนาคาร เพื่อร่วมกันแก้ไขปัญหา
ทั้งนี้ ธนาคารได้เริ่มปรับระบบการเคลียริงเช็คตั้งแต่วันที่ 15 มิ.ย.ที่ผ่านมา โดยร่วมกับบริษัท ไอบีเอ็ม ซึ่งเป็นบริษัทนอกที่ธนาคารจ้างมาดูแลระบบไอที ซึ่งในช่วงแรกของการเริ่มระบบใหม่ก็เกิดการขัดข้องทางเทคนิค ทำให้ไม่สามารถเคลียริง เช็คต่างธนาคารได้ทันตามเวลา ที่ปกติจะต้องเคลียร์ให้เสร็จในวันรุ่งขึ้นหลังจากนำเช็คไปเข้า
นายกฤษฎา กล่าวว่า ในช่วง 23 วันที่ผ่านมา ธนาคารได้แก้ไขระบบมาตลอดจนขณะนี้คาดว่าจะไม่มีปัญหาขัดข้องอีกแล้ว คงจะมีแต่เช็คค้างเคลียริงที่เข้ามาในช่วงแรกของการทดสอบระบบ ที่คาดว่าคงจะใช้เวลาไม่นานในการจัดการให้เสร็จ
“เราจะพยายามทำทุกอย่างให้เรียบร้อย และเข้าใจว่าเรื่องนี้เป็นเรื่องละเอียดอ่อนและมีรายละเอียดมาก หากลูกค้ารายใดที่คิดว่าเสียโอกาสหรือได้รับความเสียหายก็ให้ติดต่อมาที่ธนาคารเพื่อแก้ไขให้เป็นรายๆ ไป” นายกฤษฎา กล่าว
สำหรับสำนักเคลียริงเช็คของธนาคารกสิกรไทย ปัจจุบันอยู่ที่สำนักสีลม โดยมีเช็คเคลียริงวันละเป็นหมื่นฉบับ
แหล่งข่าวจากธนาคารพัฒนาวิสาหกิจขนาดกลางและขนาดย่อมแห่งประเทศไทย (เอสเอ็มอีแบงก์) เปิดเผยว่า ธนาคารได้รับการร้องเรียนจากลูกค้าว่าได้นำแคชเชียร์เช็ควงเงิน 5 หมื่นบาท ที่รัฐบาลจ่ายให้เป็นเงินเยียวยาจากการที่กลุ่มคนเสื้อแดงเผาห้างสรรพสินค้าและร้านค้าในย่านราชประสงค์ ไปเข้าธนาคารกสิกรไทย แต่ไม่สามารถเบิกเงินไปใช้ได้ จึงคิดว่าธนาคารจ่ายเช็คไม่มีเงินให้
เมื่อธนาคารกสิกรไทยยืนยันว่าได้แก้ไขปัญหาแล้วก็จะขอให้ลูกค้าที่นำเช็คไปเข้าและรอเบิกเงินไปลองเบิกเงินอีกครั้ง โดยธนาคารยืนยันว่าไม่ได้จ่ายเช็คไม่มีเงินให้อย่างเด็ดขาด
แหล่งข่าวจากสมาคมธนาคารไทย เปิดเผยว่า กรณีที่เกิดขึ้นกับธนาคารกสิกรไทยนั้น ลูกค้าอาจจะติดต่อธนาคารให้รับผิดชอบในเรื่องของการเสียโอกาส หากวงเงินในเช็คเป็นเงินหลายร้อยล้านบาท ก็จะมีเรื่องของดอกเบี้ยเข้ามาเกี่ยวข้อง ซึ่งก็ต้องไปติดต่อกับทางธนาคารโดยตรงว่าจะช่วยเหลือแลรับผิดชอบอย่างไร
นอกจากนี้ ยังมีเรื่องค่าธรรมเนียมเช็คตีกลับที่อาจจะเข้าใจว่าจ่ายเช็คไม่มีเงิน ทำให้ต้องเสียเงินส่วนนี้ธนาคารก็สามารถยกเลิกให้ลูกค้าได้เช่นกัน หรือหากไม่สบายใจนำเช็คไปเข้าที่สาขาใดก็สามารถไปติดต่อสาขาขอเช็คคืนเพื่อไปเข้าบัญชีที่ธนาคารอื่นก็ได้